text: Hobro køber Fredericia-spiller
  15 juli 2014 kl. 14.05
  Hobro opruster til superligapremieren ved at hente kantspilleren Martin Mikkelsen i Fredericia.
  Oprykkeren Hobro fortsætter oprustningen inden superligapremieren ude mod OB på søndag.
  I dag hentede klubben kantspilleren Martin Mikkelsen, der har været en profil hos Fredericia i den næstbedste danske fodboldrække.
  Klubben har skrevet en treårig kontakt med 28-årige Mikkelsen.
  Han har faktisk en smule superligaerfaring - fire optrædener - fra sin tid som AGF-spiller tidligt i karrieren.
  - Martin Mikkelsen er en meget rutineret og boldfast højrekant. Han har et godt venstreben, hvor han kan trække ind i banen og lave overtal gennem sit kreative spil.
  - Det er en spiller, som vi har fulgt gennem mange år, og han har længe stået højt på vores ønskeseddel, siger sportschef Jens Hammer Sørensen fra Hobro i en pressemeddelelse.
  Netop muligheden for at spille i landets bedste række var medvirkende til Mikkelsens beslutning om at skifte klub.
  - Oprykningen til Superligaen har betydet meget for min beslutning, men jeg havde i forvejen et rigtig godt indtryk af klubben, hvis værdier ligger meget tæt på noget af det, som jeg selv holder af.
  - Jeg vil i første omgang gøre alt for at vinde tillid hos trænere og holdkammerater, og så håber jeg, at det rækker til spilletid i Superligaen, siger Martin Mikkelsen.
  Han nåede at spille 152 kampe for Fredericia, hvor han scorede 16 mål.
  